ଭୁବନେଶ୍ବରଃକୋଟିଆ ପ୍ରସଙ୍ଗରେ ମୁଖ୍ୟମନ୍ତ୍ରୀଙ୍କୁ ବିରୋଧୀ ଦଳ ନେତା ପ୍ରଦୀପ୍ତ ନାୟକ ଚିଠି ଲେଖିଛନ୍ତି। ସେ ଲେଖିଛନ୍ତି ଯେ, ଗତ ଚାରି ଦିନ ପୂର୍ବରୁ ଆମ ରାଜ୍ୟର କିଛି ଲୋକମାନେ ଆନ୍ଧ୍ରର ନିର୍ବାଚନରେ ଭୋଟ ଦେଇଥିଲେ, ଏହାଠାରୁ ବଡ ଚିନ୍ତାଜନକ ଓ ସ୍ପର୍ଶକାତର କଥା ଏହି ରାଜ୍ୟ ପାଇଁ ଆଉ କିଛି ହୋଇ ନପାରେ। ଏହି ସବୁ ଅଞ୍ଚଳ ଯାଇ ଆମେ ଏହି ସିଦ୍ଧାନ୍ତରେ ଉପନୀତ ହେଲୁ ଯେ, ଆନ୍ଧ୍ର ସରକାରଙ୍କ ଚଞ୍ଚକତା ଏଥିପାଇଁ ଯେତିକି ଦାୟୀ, ଓଡିଶା ସରକାରଙ୍କ ନିଷ୍କ୍ରିୟତା ସେତିକି ଦାୟୀ। ରାଜ୍ୟର ସୀମାବର୍ତ୍ତୀ ଅଞ୍ଚଳରେ ବିକାଶ ପହଞ୍ଚି ରାଜ୍ୟ ସରକାର ଚିନ୍ତା କରୁ ନଥିବାରୁ ସେମାନେ ଆନ୍ଧ୍ର ନିର୍ବାଚନରେ ଭୋଟ ଦେଉଛନ୍ତି।
ସୀମବର୍ତ୍ତୀ ଅଞ୍ଚଳର ଲୋକମାନଙ୍କ ପାଖରେ ମୌଳିକ ସୁବିଧା ନ ପହଞ୍ଚିବା ହିଁ ମୂଳ କାରଣ। ସେମାନଙ୍କ ଅଞ୍ଚଳରେ ରାସ୍ତା, ଶିକ୍ଷା , ସ୍ବାସ୍ଥ୍ୟ, ପିଇବା ପାଣି, ବିଜୁଳି, ପକ୍କାଘର ଯୋଗାଇ ଦେବା ପାଇଁ ବିଶେଷ ଧ୍ୟାନ ଦେବାକୁ ସେ ଚିଠିରେ ଉଲ୍ଲେଖ କରିଛନ୍ତି। କୋଟିଆ କ୍ଲଷ୍ଟର ଡେଭଲପମେଣ୍ଟ ଅଥରିଟି ଗଠନ, କୋଟିଆକୁ ଭାଙ୍ଗି ୪ଟି ପଞ୍ଚାୟତ ଗଠନ, ପାଟସୋନରୀ, ଫଗୁଣ ସୋନରୀକୁ ବସ ଯୋଗାଇବା ପାଇଁ ସେ ଚିଠିରେ ଉଲ୍ଲେଖ କରିଛନ୍ତି।
